L'Ajuntament de Sagunt se suma a la convocatòria dels veïns d’Almardà, Corinto i Malva-rosa en defensa de les platges
04 d’agost 2022

![](/media/0gul3btk/c_reunion.jpg?width=850&height=566.9886363636364)

L'alcalde de Sagunt, Darío Moreno, i el tinent d'alcalde d’Almardà, Pepe Gil, s'han reunit este matí amb representants de l'Associació de Veïns d’Almardà, Corinto i Malva-rosa a fi de continuar avançant en la lluita per la defensa del litoral i de les platges del municipi.

L'Ajuntament de Sagunt se suma a la convocatòria realitzada pels veïns en defensa de les nostres platges, que tindrà lloc este dissabte, 6 d'agost, a les 20 hores, en la zona de la platja que limita Almardà amb Canet d'en Berenguer. L'objectiu d'esta concentració és alertar sobre els processos erosius i exigir mesures urgents de retenció d'arena.

Tant l'alcalde com el tinent d'alcalde han informat els veïns que el professor Chapapría ja ha finalitzat l'informe sobre la situació de la nostra costa i l'Ajuntament l'ha remés al Ministeri perquè es tinga en compte en la Declaració d'Impacte Ambiental i també en el procés judicial sobre l'actuació a Almenara. A més, l'associació de veïns i el departament municipal de Medi Ambient identificaran durant este mes els punts febles del cordó dunar per a exigir una actuació de Costes, ja que consideren que és la barrera natural de protecció contra els temporals i el canvi climàtic.

D'altra banda, Darío Moreno i Pepe Gil els han informat que l'actuació de tancament de _la gola_ està donant els seus fruits i la taca de matèria orgànica procedent de la marjal ha desaparegut, millorant l'experiència de bany. També, que el nou gerent de la SAG continua fent passos en la millora del servei també en esta zona: 30 nous contenidors en Almardà, Corinto i Malva-rosa que tindran major capacitat i permetran reduir el temps de recollida, així es podrà incrementar la freqüència i evitar problemes per acumulació de residus.

Finalment, l'associació ha sol·licitat que es revisen les places d'aparcament de mobilitat reduïda pròximes al carril bici de l'avinguda Itàlia. A més, estan preparant un estudi amb propostes de millora d'esta zona que traslladarà a l'Ajuntament.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-se-suma-a-la-convocatoria-dels-veins-d-almarda-corinto-i-malva-rosa-en-defensa-de-les-platges/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-se-suma-a-la-convocatoria-dels-veins-d-almarda-corinto-i-malva-rosa-en-defensa-de-les-platges/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-se-suma-a-la-convocatoria-dels-veins-d-almarda-corinto-i-malva-rosa-en-defensa-de-les-platges/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-se-suma-a-la-convocatoria-dels-veins-d-almarda-corinto-i-malva-rosa-en-defensa-de-les-platges/)